
ABSTRACT

Dreptul de vot poate fi definit ca “dreptul recunoscut în condiţiile legii cetăţenilor unui stat de a-şi exprima în mod liber, direct sau indirect opţiunea electorală pentru un anumit partid politic sau candidat propus de o grupare politică sau pentru un candidat independent ”.

Exercitarea acestui vot are ca scop alegerea preşedintelui unui stat, a membrilor Parlamentului, a reprezentanţilor statului în Parlamentul European, a membrilor consiliilor locale şi a primarilor, a altor persoane în diverse funcţii publice eligibile. 

Dreptul de vot se exercită în modalităţi diferite, fiecare stat consacrând procedurile electorale în mod distinct, prin lege. Esenţial este faptul că votul, reprezentând manifestarea neviciată a voinţei personale şi a conştiinţei politice şi civice a alegătorului, trebuie să fie exprimat liber, fără nici o constrângere sau presiune.

Deşi se consideră că prezentarea în faţa urnelor şi votarea constituie o îndatorire cetăţenească şi o dovadă de responsabilitate politică din partea alegătorilor, datorită absenteismului constant, unele state au luat măsura ca  legea fundamentală şi/sau legea electorală să prevadă obligativitatea votului. În cadrul Uniunii Europene, votul obligatoriu este reglementat în Belgia, Grecia, Liechtenstein, Luxembourg şi, la nivel de land în Austria (landul Vorarlberg).
În România, după modelul Constituţiei belgiene din 1893, Constituţia din 1923 şi legea electorală din 1926 au consacrat principiul votului obligatoriu. În adoptarea acestui principiu, s-a pornit de la ideea că dreptul de a vota constituie nu numai un drept, ci şi o îndatorire, întrucât, prin participarea la urne, alegătorul este chemat să exprime voinţa naţiunii, ceea ce semnifică faptul că atunci când votează, alegătorul nu acţionează în nume propriu şi după bunul plac, ci exercită o funcţie socială pe care este dator să o îndeplinească. Este demn de menţionat faptul că în perioada de aplicare a Constituţiei din 1923, consacrarea votului obligatoriu a fost mai degrabă o măsură de influenţare psihologică, căci, după adoptare, la nici o alegere intervenită între cele două războaie mondiale, organele competente nu au procedat la sancţionarea pecuniară a alegătorilor care nu au participat la vot. 

Ceea ce face ca votul obligatoriu să fie consacrat în unele sisteme sunt considerente de oportunitate practică. Principalul argument invocat în sprijinul adoptării unei asemenea măsuri este dedus din tendinţa absenteismului tot mai mare la vot, care poate avea drept consecinţă pierderea caracterului reprezentativ al organelor alese ale statului. S-a mai invocat, de asemenea, că un sistem în care votul nu este obligatoriu ar putea conduce la extinderea corupţiei în procesul electoral. Dacă alegătorii nu ar fi obligaţi prin lege să participe la alegeri, candidaţii înscrişi ar putea fi ispitiţi să-i determine să o facă prin plata unor sume sau promisiunea unor favoruri. Din aceste motive, în unele ţări, votul a fost declarat obligatoriu.

În statele care consacră votul obligatoriu, problema greu de soluţionat este aceea a stabilirii sancţiunilor necesare pentru garantarea îndeplinirii acestei obligaţii, precum şi a modalităţilor de punere în executare a acestora. Întrucât încălcarea obligaţiei de a vota nu ar putea fi considerată o infracţiune atât de gravă care să impună pedeapsa închisorii, este evident că singurele sancţiuni aplicabile în materie sunt cele pecuniare. Dar nici acestea nu trebuie să fie prea severe, căci, dacă s-ar proceda astfel, nemulţumirile provocate de aplicarea lor ar avea proporţii îngrijorătoare. Pe de altă parte, dacă sancţiunile pecuniare ar fi prea reduse, nu ar mai impresiona pe nimeni şi, deci, nu şi-ar atinge scopul. În aceste condiţii, o soluţie de mijloc ar părea cea mai indicată. Dar şi o asemenea soluţie apare greu de însuşit în momentul în care se pune problema punerii în aplicare, pentru că:
- numărul persoanelor sancţionate ar putea fi foarte mare, iar guvernul nou format nu ar avea interesul să declanşeze, din primul moment al instalării la putere, o reacţie negativă în rândul unei părţi destul de importante a populaţiei;

- în cazul în care numărul alegătorilor care nu au votat este mare, aplicarea unor sancţiuni pecuniare ar implica mobilizarea unui vast aparat funcţionăresc şi un volum de muncă uriaş pentru identificarea şi urmărirea acestora;
- se poate presupune că un guvern, satisfăcut de a fi câştigat alegerile, nu va manifesta nici un fel de înclinaţie în a sancţiona pe cei care i-au făcut serviciul de a se abţine, în loc de a vota contra.

Lucrarea prezintă reglementările juridice din Belgia şi Grecia referitoare la votul obligatoriu.
BELGIA
▪ Obligaţia exercitării dreptului de a vota revine tuturor cetăţenilor belgieni care: au împlinit vârsta de 18 ani; sunt înscrişi în registrul de stare civilă al localităţii de reşedinţă/registrul de stare civilă ţinut de posturile diplomatice/ consulare din străinătate; nu se regăsesc în unul din cazurile de excludere sau de suspendare prevăzute de Codul electoral.
Alegătorii care figurează pe listele întocmite pe baza registrului de stare civilă de la nivelul localităţii sunt convocaţi să participe la alegeri cu 15 zile înainte de data desfăşurării scrutinului. Scrisoarea de convocare poartă menţiunea “Votul este obligatoriu”.
▪ Pentru facilitarea exercitării votului, Codul electoral
 prevede:

- rambursarea, de către stat, a cheltuielilor de deplasare pentru alegătorii care nu mai domiciliază în comuna în care sunt înscrişi şi în care votează (art. 130.3°);
„Art.130

Statul suportă cheltuielile electorale referitoare la:

(…)

3° cheltuielile de deplasare efectuate de alegătorii care, în ziua alegerilor, nu mai au reşedinţa în comuna în care sunt înscrişi ca alegători, în condiţiile stabilite de Rege;

(…)”

- posibilitatea de a vota prin procură. Articolul 147 bis  enumeră  cazurile în care alegătorii pot utiliza această modalitate de vot (boală sau infirmitate, detenţie, şedere temporară în străinătate, motive profesionale sau de serviciu etc.).

„Art.147 bis
1. Poate mandata un alt alegător pentru a vota în numele său:

1°. Alegătorul care, din cauza bolii sau infirmităţii, se află în incapacitate de a se prezenta la biroul de vot sau de a fi transportat. Incapacitatea trebuie atestată de un certificat medical. Medicii care candidează în alegeri nu pot elibera un astfel de certificat.
2°. Alegătorul care, din motive profesionale sau de serviciu:

a. este reţinut în străinătate, precum şi alegătorii membri de familie şi însoţitorii acestora, care locuiesc împreună cu el;
b. fiind pe teritoriul Regatului în ziua scrutinului, se află în imposibilitate de a se prezenta la biroul de vot.

Imposibilitatea vizată la literele a şi b trebuie atestată de un certificat eliberat de autoritatea militară sau civilă sau de către angajatorul celui în cauză.

3°. Alegătorul care exercită profesia de barcagiu, de vânzător ambulant sau negustor de bâlci, precum şi membrii de familie care locuiesc împreună cu acesta.

Exercitarea profesiei trebuie atestată de un certificat eliberat de primarul comunei în care persoana în cauză este înscrisă în registrul de stare civilă.

4°. Alegătorul care, în ziua scrutinului, se află într-o situaţie privativă de libertate conform unei măsuri judiciare.

Această stare este atestată de direcţiunea închisorii în care este deţinută persoana în cauză.

5°. Alegătorul care, din motive religioase, se află în imposibilitatea de a se prezenta la biroul de vot.

Această imposibilitate trebuie justificată de un atestat eliberat de autorităţile religioase.

6°. Studentul care, din motive de studiu, se află în imposibilitatea de a se prezenta la biroul de vot, sub condiţia  prezentării unui certificat eliberat de direcţiunea instituţiei de învăţământ din care face parte.
7°. Alegătorul care, din alte motive decât cele menţionate mai sus, lipseşte de la domiciliu în ziua scrutinului datorită unui deplasări temporare în străinătate şi, ca atare, se află în imposibilitatea de a se prezenta la biroul de vot, cu condiţia ca imposibilitatea să fi fost constatată de primarul de domiciliu sau de delegatul acestuia, pe baza prezentării dovezilor justificative necesare sau, în cazul în care alegătorul nu poate prezenta o astfel de dovadă, pe baza unei declaraţii de onoare. Regele stabileşte modelul declaraţiei de onoare prezentată de alegător, precum şi modelul certificatului care se eliberează de primar. Cererea trebuie depusă la primăria de domiciliu cel mai târziu în ziua care precede data alegerii.”

▪ Conform art.207 din Codul Electoral alegătorii care nu îşi exercită dreptul de a vota trebuie să aducă la cunoştinţa judecătorului de pace motivele absenţei la scrutin, însoţite de dovezile corespunzătoare. 
După închiderea scrutinului, tabelul cu alegătorii care nu au participat la vot şi ale căror motive nu au fost validate de judecătorul de pace este trimis tribunalului de poliţie (tribunal de police), în vederea sancţionării acestora.
▪ Înscris în Constituţie încă din 1893, principiul votului obligatoriu este consacrat şi de alte legi electorale/speciale. Dispoziţiile constituţionale referitoare la obligativitatea votului reglementează numai alegerile legislative federale. 
Prevederi constituţionale referitoare la obligativitatea votului în cadrul alegerilor legislative federale (Camera Reprezentanţilor şi Senat):
„Art. 62
Constituirea colegiilor electorale este reglementată prin lege.

Alegerile se desfăşoară în baza sistemului reprezentării proporţionale reglementat prin lege.

Votul este obligatoriu şi secret. Acesta se exercită la nivelul comunei, cu excepţiile prevăzute de lege.”
„Art.68
(…)

2. Pentru alegerea senatorilor vizaţi la art.67, alin.1, 1° şi 2° votul este obligatoriu şi secret. Acesta se exercită la nivelul comunei, cu excepţiile prevăzute de lege.”


▪ Legile electorale speciale din: 
- 23 martie 1989 privind alegerile pentru Parlamentul European (art.39-40); 
- 12 ianuarie 1989 privind modalităţile de alegere a Parlamentului Regiunii Bruxelles-Capitală (art.21); 
- 6 iulie 1990 privind modalităţile de alegere a Parlamentului Comunităţii germanofone (art.49); 
- 4 august 1932 privind alegerile comunale (art.62-64),
precum şi Codul alegerilor pentru Parlamentul valon (art.27) conţin prevederi referitoare la obligativitatea votului şi la sancţiunile aplicabile în cazul încălcării acestora.  
▪ Legea-cadru care reglementează sancţiunile corespunzătoare nerespectării obligaţiei de a vota este Codul electoral (art.207-210). 
Sancţiunile sunt prevăzute în articolul 210 din Codul electoral: alegătorii care nu au votat şi care nu au prezentat judecătorului de pace motive întemeiate care să justifice absenţa de la vot sunt sancţionaţi cu mustrare sau cu o amendă cuprinsă între 5 şi 10 €. 
În caz de recidivă, amenda este cuprinsă între 10 şi 25 €.
Dacă alegătorul lipseşte de la vot de mai mult de 4 ori într-o perioadă de 15 ani, el este radiat de pe listele electorale pentru o perioadă de 10 ani, timp în care  nu poate beneficia de nici o nominalizare, promovare sau distincţie din partea unei autorităţi publice.

„Art.207
Alegătorii care se află în imposibilitatea de a participa la scrutin pot aduce la cunoştinţa judecătorului de pace motivele absenţei, împreună cu justificările necesare.

Sunt prezumate a se afla în imposibilitatea de a participa la scrutin persoanele care, în ziua alegerilor, sunt private de libertate în baza unei hotărâri judecătoreşti sau administrative.

Art.208

Absenţa nu are urmări dacă judecătorul de pace admite justeţea scuzelor, de comun acord cu procurorul Regelui.

Art.209

În termen de 8 zile de la proclamarea aleşilor, procurorul Regelui întocmeşte lista alegătorilor care nu au participat la vot şi ale căror scuze nu au fost admise.

Aceşti alegători sunt citaţi prin avertisment simplu în faţa tribunalului de poliţie, care statuează fără apel.
Art.210

Prima absenţă nejustificată se pedepseşte, după caz, cu avertisment sau cu o amendă cuprinsă între 5 şi 10 €.

În caz de recidivă, amenda este cuprinsă între 10 şi 25 €.

Nu se va pronunţa pedeapsa subsidiară cu închisoarea.

Fără a aduce atingere dispoziţiilor penale citate, dacă absenţa nejustificată are loc de cel puţin 4 ori într-o perioadă de 15 ani, alegătorul este radiat de pe listele electorale pentru 10 ani, perioadă în care nu poate primi nici o nominalizare, promovare, distincţie din partea unei autorităţi publice.

În cazurile prevăzute de prezentul articol, amânarea executării pedepselor nu poate fi ordonată.

Condamnarea pronunţată în lipsă este supusă opoziţiei în termen de 6 luni de la notificarea hotărârii. Opoziţia se poate face prin simplă declaraţie netaxabilă, depusă la primăria comunei.”
GRECIA
▪  Au dreptul de a vota toţi cetăţenii greci care: au împlinit vârsta de 18 ani; sunt înscrişi în  registrul electoral municipal/comunal aferent localităţii de reşedinţă şi cărora nu le-au fost interzise drepturile electorale. 
Cetăţenii greci cu reşedinţa într-un stat membru UE pot vota la consulatul Greciei în respectivul stat. Cetăţenii greci cu reşedinţa într-un stat care nu este membru al Uniunii Europene pot vota fie în Grecia, fie la ambasada/consulatul Greciei dintr-un stat membru UE. 

Cetăţenii altor state membre - cu reşedinţa pe teritoriul Greciei – au dreptul de a vota în cadrul alegerilor pentru Parlamentul European şi al alegerilor municipale.  
Sunt scutite de obligaţia de a vota persoanele care au împlinit vârsta de 70 de ani, precum şi persoanele cu dizabilităţi.

Este interzisă exercitarea dreptului de a vota:

- persoanelor condamnate la pedeapsa închisorii pentru săvârşirea unei infracţiuni penale şi cărora, prin hotărâre judecătorească, li s-a interzis exercitarea dreptului de a vota (infracţiunea de înaltă trădare/răscoală);
- persoanelor cu tulburări psihice, declarate ca atare prin hotărâre judecătorească definitivă.

▪ Votul obligatoriu a fost introdus explicit de Constituţia din 1975. Iniţiativa a aparţinut partidelor politice şi a avut un dublu scop: combaterea absenteismului electoral şi sprijinirea punerii în aplicare a principiului votului universal. 

▪ După revizuirea Constituţiei din 2001, votul obligatoriu are mai mult o valoare simbolică întrucât nici Constituţia şi nici legislaţia electorală nu instituie sancţiuni pentru neexercitarea dreptului de a vota.
 
În prezent, datoria civică de a se prezenta la vot este considerată încă obligatorie, fără ca nerespectarea acesteia să conducă la aplicarea unor sancţiuni penale/administrative.
▪ Obligativitatea votului este consacrată de: Constituţie (art.51.5); Legea 3231/2004 privind alegerea membrilor Parlamentului; Decretul prezidenţial nr.96/2007 privind „Codificarea într-un singur text a legislaţiei pentru alegerea membrilor Parlamentului”; Legea 1180/81 privind alegerea reprezentanţilor Greciei în Parlamentul European; Legea 1427/84 privind exercitarea drepturilor electorale ale resortisanţilor greci care au reşedinţa în UE; Legea nr.2196/94 pentru ratificarea Directivelor CE nr.94/80 şi 93/109.

Constituţia Greciei
„Art.51
1. Numărul membrilor Parlamentului se stabileşte prin lege; totuşi, acesta nu poate fi mai mic de 200 sau mai mare de 300.

2. Membrii Parlamentului reprezintă naţiunea.

3. Membrii Parlamentului sunt aleşi prin vot direct, universal şi secret de cetăţenii care, conform legii, au dreptul de a vota. Legea nu poate îngrădi dreptul de a vota, cu excepţia cazurilor în care nu a fost atinsă vârsta minimă sau în cazurile de incapacitate legală sau ca urmare a unei condamnări penale definitive pentru comiterea anumitor infracţiuni.

4. Alegerile parlamentare se desfăşoară simultan pe tot teritoriul statului. Problemele legate de exercitarea dreptului de vot al persoanelor care trăiesc în afara ţării pot fi reglementate prin lege adoptată cu o majoritate de 2/3 din numărul total al parlamentarilor. În privinţa acestor persoane, principiul desfăşurării simultane a alegerilor nu împiedică exercitarea dreptului de a vota prin vot poştal sau prin alte mijloace corespunzătoare, cu condiţia ca numărarea voturilor şi proclamarea rezultatelor să aibă loc în acelaşi timp cu cele care se desfăşoară pe teritoriul ţării.

5.  Exercitarea dreptului de a vota este obligatorie.”
� Cristian Ionescu, Drept Constituţional şi instituţii politice, Vol. I, Bucureşti 2002, pp. 374-375


� Tudor Drăganu, Drept constituţional şi instituţii politice, Vol. II, Bucureşti, Editura Lumina Lex, 1998, pp.30 şi 32


� Ibidem, pag.31


� Ibidem


�http://elections.fgov.be/fileadmin/user_upload/Elections2009/fr/lois/CODE_ELECTORAL_1_AVRIL_2009.pdf


� Introdus prin Legea din 7 martie 2002 pentru modificarea Codului electoral în vederea acordării dreptului de a vota cetăţenilor belgieni cu reşedinţa în străinătate în cadrul alegerii Camerelor legislative federale şi pentru instituirea libertăţii de alegere a mandatarului în cazul votului prin procură. 


� „Art.67


1. Fără a aduce atingere articolului 72, Senatul este format din 71 de senatori, din care:


1° 25 de senatori aleşi, conform art.61, de colegiul electoral flamand;


2° 15 senatori aleşi, conform art.61, de colegiul electoral francez.


(…)”


(În ceea ce priveşte Senatul, 40 din membrii acestuia sunt aleşi direct, în circumscripţii plurinominale constituite pe criterii lingvistice (25 de colegiul electoral flamand şi 15 de colegiul electoral francez), folosindu-se sistemul proporţional cu scrutin de listă. 21 de senatori sunt desemnaţi de către Adunările Comunităţilor – 10 de către şi din cadrul Consiliului Comunităţii flamande, 10 numiţi de Consiliul Comunităţii franceze şi 1 de către şi din cadrul Consiliului Comunităţii germane. Încă 10 senatori sunt numiţi în funcţie de puterea partidelor reprezentate în Senat: 6 de către senatorii aleşi direct şi 4 de către cei 21 de senatori desemnaţi de Comunităţi. Descendenţii direcţi ai monarhului sunt, de asemenea, senatori, însă nu sunt luaţi în calcul la stabilirea cvorumului acestei Camere legislative.)





� În trecut, pentru obţinerea permisului de conducere/paşaportului, fiecare cetăţean cu drept de vot trebuia să prezinte autorităţilor carnetul electoral cu ştampilele doveditoare ale exercitării votului în cadrul alegerilor. 


� Directiva nr.94/80/CE pentru stabilirea modalităţilor de exercitare a dreptului de a alege şi de a fi ales în cadrul alegerilor municipale de către cetăţenii Uniunii care au reşedinţa într-un stat membru a cărui cetăţenie nu o au; Directiva nr.93/109/CE privind condiţiile de exercitare a dreptului de vot şi de a candida în alegerile pentru Parlamentul European de către cetăţenii Uniunii Europene care au reşedinţa într-un stat membru fără a fi cetăţeni ai acestuia.

